text: Esbjerg er Danmarks bedste til ishockey
  16 april 2017 kl. 19.00
  For andet år i træk kan ishockeyspillerne fra Esbjerg kalde sig danmarksmestre
  Tribunen gik amok, og taget lettede i ishockeyarenaen i Esbjerg søndag aften. Hjemmebaneholdet hev den sidste og helt afgørende sejr i hus mod rivalen fra Gentofte.
  Det var lige nøjagtig den sejr, der skulle til, for at Esbjerg Energy for andet år i træk kan kalde sig danmarksmestre i ishockey. 
  Men det var en nervepirrende kamp. Og først i femte periode og efter mere end 85 minutters spil blev den altafgørende puk sat i kassen. 
  Det lignede ellers en sikker sejr til Esbjerg, da stillingen i tredje periode var 3-1, men Gentofte tog revanche og udlignende i de sidste minutter af den ordinære spilletid til 3-3. Dermed måtte kampen ud i to gange overtid, før vi kunne få en afgørelse.
  
  